साल पहले बंबीहा गैंग ने लिखा था- 10 मिनट पहले निकल गया, बचेगा यह भी नहीं
Punjabi Singer Mankirt Aulakh Murder Plan - पंजाब सिंगर मनकीरत औलख का बीते दिनों पीछा करने वाले तीन बाइक सवारों की पहचान करने में पुलिस जुट गई है। कयास यही लगाए जा रहे हैं
पंजाब सिंगर मनकीरत औलख का बीते दिनों पीछा करने वाले तीन बाइक सवारों की पहचान करने में पुलिस जुट गई है। कयास यही लगाए जा रहे हैं कि बंबीहा गैंग ने एक बार फिर मनकीरत की रेकी शुरू करवाई है। लेकिन यह पहला मामला नहीं है, जब मनकीरत पर हमले का प्रयास किया जा रहा है।
बीते दिनों बाइक से मनकीरत औलख की कारों के काफिले का पीछा करने वाले बाइक सवारों की पहचान करने के लिए पुलिस मोहाली व चंडीगढ़ में लगे सीसीटीवी कैमरों को खंगाल रही है। बाइक की लोकेशन ढूंढने का प्रयास भी किया जा रहा है, ताकि क्लू मिल सके।
बंबीहा गैंग की तरफ से बीते साल 25 मार्च 2022 को सोशल मीडिया पर एक पोस्ट डाली गई थी। जिससे खुलासा हुआ था कि मनकीरत पर हमले का प्रयास किया जा रहा है।
किस्मत अच्छी थी जो 10 मिनट पहले निकल गया
बंबीहा गैंग की तरफ से डाली गई पोस्ट में लिखा था- औलख को ठिकाने लगाने की उनकी पूरी तैयारी थी। उसकी किस्मत अच्छी थी कि 10 मिनट पहले निकल गया नहीं तो आज यह स्वर्ग सिधार जाता। बचेगा यह अब भी नहीं।
मनकीरत औलख एक नंबर का फुकरा है। म्यूजिक इंडस्ट्री में उसने दबदबा बना रखा है कि मेरी लॉरेंस के साथ नजदीकी है। इसकी लॉरेंस के 2-4 लोगों के साथ बनती है। इस वजह से इंडस्ट्री के गायक इससे डरते हैं। मनकीरत इंडस्ट्री अमीर गायकों की खबर गैंगस्टरों को देता है। कई बार गायकों को पैसे भी दिलवा देता है। उनके नंबर भी दे देता है कि सिंगर को धमकी दो, मैं बीच में पड़कर आपको पैसे दिलवा दूंगा। इस काम से यह खुद को बचा लेता है और लॉरेंस ग्रुप की चमचागिरी करता है।
मूसेवाला हत्याकांड में भी आरोप लगे 
बंबीहा गैंग के 4 गुर्गों को पुलिस ने बीते दिनों गिरफ्तार किया था। पूछताछ में आरोपियों ने बताया कि वे सिंगर बब्बू मान और मनकीरत औलख को मारकर सिद्धू मूसेवाला की मौत का बदला लेना चाहते थे। जांच में सामने आया था कि यह सभी आरोपी आर्मेनिया में बैठे लकी पटियाल के करीबी कनाडा स्थित प्रिंस से निर्देश ले रहे थे।
गौरतलब है कि सिद्धू मूसेवाला के कत्ल के केस में मनकीरत पर भी सवाल उठे थे। मनकीरत औलख मूसेवाला मर्डर के मास्टरमाइंड लॉरेंस का कॉलेज फ्रेंड है। मूसेवाला के माता-पिता भी इशारों में कई बार मनकीरत की भूमिका को लेकर सवाल उठा चुके हैं। इसके अलावा पंजाब पुलिस के अलावा NIA भी मनकीरत औलख से कई बार पूछताछ कर चुकी है। कुछ महीने पहले मनकिरत को पूछताछ के लिए रोका गया था और उनकी फ्लाइट भी मिस हो गई थी।
SP बोले- जांच कर रहे
मोहाली के SP डिटेक्टिव अमनदीप बराड़ ने कहा कि इस मामले में मनकीरत की टीम ने शिकायत दर्ज कराई है। पुलिस सोसाइटी में लगे और भी सीसीटीवी खंगाल रही है। पीछा करने वाले रेकी कर रहे थे या फिर मनकीरत के फैंस थे, इसके बारे में पड़ताल की जा रही है। फिलहाल पुलिस ने कोई केस दर्ज नहीं किया है।